ΓΡΑΠΤΗ ΕΡΩΤΗΣΗ E-0122/00

υποβολή: Alexandros Alavanos (GUE/NGL) προς την Επιτροπή

(27 Ιανουαρίου 2000)

Θέμα: Η κατοχύρωση της ονομασίας ούζο στην συμφωνία ΕΕ-Νότιας Αφρικής

Από 1.1.2000 άρχισε η εφαρμογή της νέας συμφωνίας ΕΕ-Νότιας Αφρικής για την ευκολότερη πρόσβαση στην κοινοτική αγορά των νοτιοαφρικανικών προϊόντων, ανάμεσα στα οποία είναι τα κρασιά και οινοπνευματώδη ποτά. Η συμφωνία για τα ποτά προβλέπει προστασία των ονομασιών port και cherry, ενώ για το ελληνικό ούζο, προϊόν ονομασίας προελεύσεως που παράγεται και είναι απόλυτα συνδεδεμένο μόνο με την Ελλάδα, καθώς και για την ιταλική grappa, δεν προβλέπεται παρόμοια προστασία στην παραγωγή και διακίνησή τους.

Γιατί η Επιτροπή δεν προέβλεψε την κατοχύρωση της ονομασίας και για το παραδοσιακό ελληνικό ποτό ούζο και το ιταλικό ποτό grappa; Προτίθεται να το πράξει τώρα;

Απάντηση του κ. Fischler εξ ονόματος της Επιτροπής

(9 Μαρτίου 2000)

Η Επιτροπή θα ήθελε ναπενθυμίσει στο Αξιότιμο Μέλος του Κοινοβουλίου ότι το Συμβούλιο εξέδωσε το 1989 τον κανονισμό (ΕΟΚ) αριθ. 1576/89 του Συμβουλίου, της 29ης Μαΐου 1989, για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των αλκοολούχων ποτών(1) με τον οποίο παρέχεται αποκλειστική προστασία για ορισμένες γεωγραφικές και παραδοσιακές ονομασίες που χρησιμοποιούνται για τα αλκοολούχα ποτά που τίθενται στο εμπόριο στο εσωτερικό της Κοινότητας, εκ των οποίων το Ούζο και η Grappa. Στην περίπτωση του ούζου, μόνο τα αλκοολούχα ποτά τα αρωματισμένα με άνισο που παρασκευάζονται στην Ελλάδα, τα οποία ανταποκρίνονται στα καθορισμένα ιδιαίτερα χαρακτηριστικά δύνανται να απολαύουν της ονομασίας αυτής.

Όσον αφορά, ειδικότερα, τη συμφωνία μεταξύ της Κοινότητας και της Νότιας Αφρικής για το εμπόριο, την ανάπτυξη και τη συνεργασία, πουπογράφηκε στις 11 Οκτωβρίου 1999, είναι αλήθεια ότι η εν λόγω συμφωνία προβλέπει μόνο, στο παράρτημα της Χ, τις ειδικές διατάξεις προστασίας σχετικά με τις ονομασίες προέλευσης του Porto και του Sherry, χωρίς να αναφέρεται σε άλλες ονομασίες(2). Εντούτοις, στο παράρτημα αυτό αναφέρεται ότι μία χωριστή συμφωνία θα αποτελέσει αντικείμενο διαπραγματεύσεων για τα κρασιά και τα αλκοολούχα ποτά, μεταξύ άλλων, για να καθορισθούν λεπτομερέστερα οι δεσμεύσεις που αν ελήφθησαν για το Porto και το Sherry. Στις διαπραγματεύσεις της συμφωνίας αυτής, οι οποίες πραγματοποιήθηκαν παράλληλα με τις διαπραγματεύσεις της συνολικής συμφωνίας, η Επιτροπή δεν έθεσε ποτέ σε αμφιβολία την απόφασή της, η προστασία της ελληνικής ονομασίας Ούζο, όπως, εξάλλου, και των άλλων παραδοσιακών ονομασιών, μεταξύ των οποίων της Grappa, να αποτελέσει αναπόσπαστο μέρος της συμφωνίας. Επί μακρό χρόνο, η νοτιοαφρικανική αντιπροσωπεία δεν ήταν σε θέση, για λόγους αρχής, να αποδεχθεί την παροχή μιας τέτοιας αποκλειστικής προστασίας για τις παραδοσιακές ονομασίες, πράγμα το οποίο αποτέλεσε εμπόδιο για τη σύναψη των συμφωνιών για το κρασί και τα αλκοολούχα ποτά με τη Νότια Αφρική στις προθεσμίες που είχαν προβλεφθεί αρχικά. Μόνο στα μέσα Φεβρουαρίου 2000 η νοτιοαφρικανική κυβέρνηση αποδέχθηκε πρόταση της Κοινότητας βάσει της οποίας η εν λόγω χώρα αναλαμβάνει την προστασία της ονομασίας ούζο και των άλλων παραδοσιακών ονομασιών των αλκοολούχων ποτών(3) για τα κοινοτικά προϊόντα μετά από μεταβατική περίοδο πέντε ετών. Οι λεπτομέρειες της εν λόγω δέσμευσης θα ρυθμιστούν με την ειδική συμφωνία αλκοολούχα ποτά που θα πρέπει να συναφθεί πριν από την 1η Ιανουαρίου 2000 και θα αρχίσει να ισχύει μαζί με τη συμφωνία οίνος την 1η Σεπτεμβρίου 2000.

Εξάλλου, το Αξιότιμο Μέλος του Κοινοβουλίου θα μπορούσε να ανατρέξει, επίσης, στην απάντηση στην γραπτή ερώτηση E-121/00 του κ. Σουλαδάκη(4) για το ίδιο θέμα.

(1) ΕΕ L 160 της 12.6.1989.

(2) ΕΕ L 311 της 4.12.1999.

(3) Grappa, Korn, Kornbrand, Pacharan, Jgertee.

(4) βλέπε σελίδα 27.